Derduisende jonges wil by polisie aansluitArgieffoto: SAPD Die Suid-Afrikaanse Polisiediens (SAPD) het Maandag aangekondig dat hy steeds besig is met die keuring van nuwe polisierekrute vir die basiese opleidingsprogram (BPLDP) vanjaar. Altesaam 535 993 aansoeke is reeds by 1 154 polisiestasies reg oor die land ontvang. Volgens genl. Khehla John Sitole, nasionale kommissaris van die polisie, is dit bemoedigend om te sien hoeveel jong mans en vroue in die land bereid is om hul medeburgers te dien en te beskerm as toekomstige polisiebeamptes. Aansoeke het reeds in Oktober gesluit. Slegs kwalifiserende kandidate wat aan die basiese toelatingsvereistes voldoen, word in aanmerking geneem vir die keuringsproses vir die opleidingsprogram. Dié keuringsproses word gemonitor deur ŉ raad wat bestaan uit die senior bestuur van die polisie, sowel as eksterne belanghebbendes, insluitend lede van die gemeenskap. Van die aansoekers het reeds psigometriese assessering ondergaan. Dié assessering dien as maatstaf om te bepaal of die aansoeker emosioneel stabiel is om in die gemeenskapsdienssentrum en binne die breër polisiegemeenskap te kan funksioneer. Aansoekers se vlak van integriteit word ook gemeet om die individu se vatbaarheid vir korrupte aktiwiteite te bepaal. Indien aansoekers dié assesserings slaag, kry hulle die geleentheid om na die volgende vlak van die keuringsproses te vorder. Aansoekers wat binne drie maande ná die sluitingsdatum geen amptelike kommunikasie van die polisie ontvang het nie, moet hul aansoeke as onsuksesvol beskou. Suksesvolle kandidate sal onmiddellik in kennis gestel word sodra die betrokke prosesse afgehandel is. Volgens Sitole en brig. Vishnu Naidoo, nasionale polisiewoordvoerder, is die werwing en keuring van gedissiplineerde, opregte en passievolle polisierekrute van kardinale belang vir die voortgesette sukses van die polisie se werk en mandaat. “Daarom word só ŉ streng keuringsproses gevolg,” sê Sitole. Naidoo verseker die publiek dat aansoekers deur die keuringsproses op grond van meriete gekeur word en dat die proses vry is van partydigheid, nepotisme en diskriminasie. Sitole het namens die polisiediens al die aansoekers sterkte toegewens met die keuringsproses. “Ons sien uit daarna om elkeen in ons geledere te verwelkom,” sê Sitole.